  Туспуктэм: Наталия Сильвестрова Наталия Сильвестрова Та нуналъёсы Ижкарын Удмуртиысь школаосысь анай кылъя но литературая дышетӥсьёс пӧлын ӧнер устолыкъя огъяросси вожвылъяськонлэн элькун люкетэз ортче. Асьсэлэсь быгатонлыкъёссэс удмурт, ӟуч но бигер анай кылъёсъя дышетӥсьёс возьмато. Ужрадэ ивортодэтъя «Удмуртия» агентстволэн корреспондентэз но вуылӥз. Конкурсэ пыриськись котькуд дышетӥсь анай кылъя яке литературая урок дасяз. Занятиос Ижкарысь 74 но 34 номеро школаосын, Кузебай Герд нимо йӧскалык гимназиын он «Гармония» дышетон огъетлэн Хусаин Фаизхан нимо лицеяз ортчизы.  Вожвылъяськонлэн элькун люкетэз удмурт кылъя ньыль дышетӥсьёс потӥзы. Соос пӧлын Наталья Воронова - Кузебай Герд нимо йӧскалык гимназиысь покчи классъёсты дышетӥсь. Школаын со трос аръёс ӵоже ужа ни, но таӵе вожвылъяськонэ пыриськемез ӧй вал на, соин ик кышканэз вал, шуыса вера. Дышетӥсь вожвылъяськонлэн та люкетэзлы арня котыр дасяськиз. Со 34 номеро школаын 1-тӥ классысь удмурт кылэз дыштымтэ пиналъёслы удмурт кылэ пыртон урок дасяз, соосты аспӧррэм удмурт ӥ, ӧ, ӝ, ӟ, ӵ букваосын, буёл нимъёсын тодматӥз. Сыӵе темаез быръемзэ нылпиослэсь тунсыкъяськонзэс ӝутыны мылкыдэныз валэктэ. « Пиналъёсты тодматыны кулэ удмурт культураен, удмурт менталитетэн. Соин бырйи яратоно буёлъёссэс удмуртъёслэсь – сьӧд, тӧдьы, горд. Дэрем сыӵе ик шедьтӥ » Наталья Воронова, Кузебай Герд нимо гимназиысь покчи классъёсты дышетӥсь Урокъёсаз Наталья Воронова пӧртэм амалъёсты кутыны тырше. Тужгес но яратэ ужпумез сэрттыны-пертчыны кулэ карись югдуръя ужаны. Дышетӥсь нылпиослэсь уроказ мыло-кыдо пыриськемзэс пусйиз. «Мылкыды туж умой. Туж яразы пиналъёс, кызьы соос ужазы. Мар малпай вал – ваньмыз озьы мыниз » Наталья Воронова, Кузебай Герд нимо гимназиысь покчи классъёсты дышетӥсь Нылпиослы сокем кельшиз Наталья Вороновалэн урокез, гырлы куараез ик ӧз кылэ, люкиськемзы уг поты вал. Одӥгез дышетскись урок бере дышетӥсез ӟыгыртӥз но удмурт кылэз со дорын дышетэмез gотэ шуыса пеляз сипыртыса вераз. Светлана Митрофанова 9 ар ӵоже Ува ёросысь Жужгес гуртысь школаын удмурт кыллы но литературалы дышетэ. Вожвылъяськонэ озьы ик нырысьсэ пыриське, аслэсьтыз кужымзэ эскерыны малпаз. Дышетӥсь 34 номеро школаысь 5-тӥ классын дышетсиксь удмурт кылэз тодӥсьтэм пиналъёслы урок дасяз. Дышетскисьёсты удмурт кылэн тодматон понна шудон амалэз кутӥз. « Тодымтэ пиналъёсыз туж секыт кыӵе ке но мукет амалъёсъя дышетыны. <…> Соин ик шудонъёс пыр малпай, тунсыко мед луоз шуыса » Светлана Митрофанова, Ува ёросысь Жужгес школаысь удмурт кылъя но литературая дышетӥсь Светлана Митрофанова уроказ пиналъёсты удмурт кылэн тунсыкъяськытыны, мукет калыкъёсын тупаса улыны кулэлыксэ вуттыны тыршиз. « Азьмуг азям пуктӥ – мылкыдзэс ӝутыны удмурт кылэз дышетыны азьланяз, <…> гажан мылкыд пыӵатыны » Светлана Митрофанова, Ува ёросысь Жужгес школаысь удмурт кылъя но литературая дышетӥсь Анай кылъя но литературая урокъёслы йылпумъянъёсъя, 30-тӥ южтолэзе устоосыз вить дышетӥсьёс методикая семинаре пыриськозы, со бере соос пӧлысь вормисез быръёзы. Тодэ вайытом, 2022-тӥ арын вожвылъяськонын Дэри ёросысь Лудорвай шор ёзо школалэн кивалтӥсез, удмурт кылъя но литературая дышетӥсь Надежда Мерзлякова вормиз.  Тегъёс: дышетӥсьёс вожвылъяськон удмурткыл Удмуртия  